Emsley Tromp

**Emsley Deonicio Tromp** (☆ 9 di òktober 1959 na Willemstad) ta un ekonomista i bankero di Kòrsou. E tabata presidente di Banko Sentral di Antias Hulandes (BNA), despues bou nòmber di Banko Sentral di Kòrsou i Sint Maarten (CBCS) for di 1991 te cu 2017.

## Biografia
Tromp a studia siensia ekonómiko na Puerto Rico i a gradua cum laude na Pennsylvania State University. Despues di esaki el a bai traha pa Shell na Refineria Isla di Kòrsou. Na 1985 el a drenta servisio di Banko Sentral di Antias Hulandes i na 1991 el a sigui Vimy Servage komo presidente di CBCS. Na 2009 el a keda kondekorá komo ofisial den Orden di Oranje-Nassau.

Na mei 2011 a surgi un konflikto entre Tromp i promé minister Gerrit Schotte, despues di kua Tromp i Schotte a akusá otro di korupshon. Entre otro, promé minister Gerrit Schotte a akusá Tromp di menasa y di duna un préstamo di 3 mion florin antiano na e negoshi di paña di su amiga sin garantia. Di e kantidat aki, a transferí mas o ménos 300.000 euro pa e kuenta di penshun di Tromp. Ademas, ta bisa ku a duna fiansanan grandi na e kompania di haf na Sint Maarten i Aqualectra, sin konsultá e konseho di komisario di CBCS. Dia 31 di mei 2011, e parlamento di Kòrsou a adoptá un moshon pidiendo Kontraloria General di Kòrsou pa hasi un investigashon profundo di e maneho di Tromp. Tromp mes a aploudí e investigashon aki, pasobra e tabata desea di purifiká su nòmber di tur kulpa. Ministerio Públiko no a mira sufisiente motibu pa persiguí Tromp pa menasa.

E komishon Rosenmöller a analisá e situashon na Kòrsou i a konkluí ku *e integridat di funshonarionan públiko i e funshonamentu di institushonnan importante di gobièrnu na Kòrsou ta den duda*. Ni promé minister Schotte ni presidente-direktor Tromp no mester a ekspresa akusashon riba otro via di e medionan di komunikashon. E komishon no a duna un veredicto riba e akusashonnan di korupshon kontra Tromp. Na aña 2012 e konseho di supervishon di CBCS a disidí di investigá Tromp. Ounke sinku di e shete miembro di konseho di supervishon a retirá nan konfiansa den Tromp, el a keda den funshon.

### Kasonan
Na aña 2012 el a wòrdu akusá di tin relashonnan hopi direkto ku John Deuss i su First Curaçao International Bank (FCIB), ku tabata tema di un kaso penal na Hulanda. Tambe Tromp tabatin relashonnan hopi estrecho ku Hushang Ansary, kende, bou di su supervishon, a hasi e kompania di seguro ENNIA bashi te drenta den problema finansiero na 2016.

Na komienso di 2016, Ministerio Públiko a kuminsá ku un investigashon di e finanzas privá di Tromp. Na yüni di e aña ei, e *Financial Times* a publiká un artíkulo bisando ku e Fondo Monetario Internashonal tabata di opinion ku e préstamonan inusualmente grandi di CBCS na e kompania di haf na St. Maarten i na e kompania Aqualectra tabata ilegal, komo CBCS por duna sèn solamente na banko i no na empresanan. Tambe un transakshon di propiedat di Tromp ku un apartamento na Miami a wòrdu poné den duda. Na ougùstùs 2016 hustisia a hasi un buskeda na kas di Tromp, kende a tuma fakansi. E mes a nenga e akusashonnan i a primintí di ta kolaborá kompletamente ku e investigashon. Dia 11 di ougùstùs, Tromp a wòrdu poné riba non-aktivo. Riba rekomendashon di e konseho di supervishon, Tromp a wòrdu kita for di su funshon komo presidente-direktor di CBCS entrante 17 di òktober 2017. E hues a disidí riba 12 di yüli 2018 ku e terminashon di su kontrato di trabou tabata legalmente válido. Na aprel 2024 CBCS a lanta un kaso sivil kontra Emsley Tromp, i su sekretario-direktor di e tempu ei, pa reklamá un debe.

#### Kaso Saffier
Den un kaso di evashon di impuesto, ta bèrdat ku hues a sentensiá Tromp pa kondukta imprudente, pero e hues no a haña probá ku el a intenshonalmente yena su deklarashonnan di impuesto di entrada robes. Na mitar di novèmber 2017 e sentensia aki a bira públiko. Segun hustisia, entre 2006 i 2014 el a intenshonalmente keda sin notifiká tur su entrada na e servisio di impuesto, kousando un perdida di alrededor di 2,7 mion euro na entrada pa e kaha di Kòrsou. Tin mas investigashon andando kontra Tromp. 

#### Kaso Hercules
Den e kaso Hercules Tromp a ser akusá di soborno, falsifikashon di dokumento i labamentu di plaka, kua ta relashona ku sumanan di $400,000 i $2.1 mion ku su persona, hunto ku Lourens, a horta y a transferi pa kuenta di penshon di Tromp. Durante tratamento di e kaso na mei 2024 Ministerio Públiko a demanda tres aña di prizón i seis aña prohibishon di okupá kualkier funshon na un instituto finansiero.

## Mira tambe
* Abdul Nasser El Hakim